Document ID: 32001R1093

Komission asetus (EY) N:o 1093/2001,
annettu 1 päivänä kesäkuuta 2001,
kuiduntuotantoon tarkoitetun pellavan ja hampun yhteisestä markkinajärjestelystä annetun neuvoston asetuksen (EY) N:o 1673/2000 yksityiskohtaisista soveltamissäännöistä annetun komission asetuksen (EY) N:o 245/2001 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kuiduntuotantoon tarkoitetun pellavan ja hampun yhteisestä markkinajärjestelystä 27 päivänä heinäkuuta 2000 annetun neuvoston asetuksen (EY) N:o 1673/2000(1) ja erityisesti sen 9 ja 14 artiklan,
sekä katsoo seuraavaa:
(1) Asetuksen (EY) N:o 1673/2000 yksityiskohtaisista soveltamissäännöistä annetun komission asetuksen (EY) N:o 245/2001(2) eräiden säännösten tarkentamiseksi mainittuun asetukseen on tarpeen tehdä joitakin muutoksia.
(2) Asetuksen (EY) N:o 1673/2000 5 artiklassa annetaan joitakin säännöksiä, joiden tarkoituksena on varmistaa, että laittomat hamppuviljelmät eivät häiritse kuiduntuotantoon tarkoitetun hampun markkinoita. Mainitussa artiklassa säädetään tuontihampun osalta myönnettävästä todistuksesta ja raa'an hampun ja hampunsiementen tuontia koskevan valvontajärjestelmän käyttöön ottamisesta sekä rajoitetaan muuhun kuin kylvämiseen tarkoitettujen hampunsiementen tuonti vain hyväksyttyihin tuojiin. Tämän vuoksi olisi säädettävä yhteisestä todistusmallista, jolla vahvistetaan tuontihampun vastaavan säädettyjä edellytyksiä. Samoin on tarpeen säätää, että kyseessä olevien jäsenvaltioiden on otettava käyttöön tuontihamppua koskeva valvontajärjestelmä sekä muuhun kuin kylvämiseen tarkoitettujen hampunsiementen tuojia koskeva hyväksymisjärjestelmä. Lisäksi vaikuttaa tarpeelliselta antaa säännöksiä siltä varalta, että mainituilla hampunsiemenillä käydään jäsenvaltioiden välillä kauppaa.
(3) Jotta jäsenvaltiot ja asianomaiset toimijat voisivat mukautua hampun tuontia koskeviin uusiin säännöksiin, niiden olisi tultava voimaan 1 päivänä marraskuuta 2001. Ennen kyseistä päivämäärää voimassa olevia valvontatoimenpiteitä on tällöin tarpeen soveltaa 31 päivään lokakuuta 2001 asti.
(4) Tässä asetuksessa säädetyt toimenpiteet ovat pellavan ja hampun hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 245/2001 seuraavasti:
1. Lisätään 6 artiklan 2 kohdan e alakohtaan ilmaisun "varsien osto- ja myyntisopimuksista" jälkeen ilmaisu "ja jalostustoimeksiannoista".
2. Korvataan 15 artiklan 1 kohdan c alakohta seuraavasti: "c) markkinointivuosittain yhteenveto yhteisöstä peräisin olevista varsista saatujen, kyseisen jakson lopulla varastoissa olevien pitkien ja lyhyiden pellavakuitujen sekä hamppukuitujen määristä."
3. Lisätään 17 a artikla seuraavasti: " 17 a artikla
Tuontihamppu
1. Asetuksen (EY) N:o 1673/2000 5 artiklan 2 kohdan ensimmäisessä alakohdassa tarkoitettu todistus laaditaan liitteessä I olevan mallin mukaisille lomakkeille. Todistus myönnetään vain, jos tuontijäsenvaltiota tyydyttävällä tavalla on todistettu, että kaikkia säädettyjä edellytyksiä noudatetaan.
Kyseessä olevien jäsenvaltioiden on vahvistettava todistushakemuksen sekä todistuksen myöntämisen ja käytön osalta täytettävät edellytykset, sanotun kuitenkaan rajoittamatta 2 kohdan säännösten soveltamista. Todistuslomakkeen 1, 2, 4, 14, 15, 16, 17, 18, 20, 24 ja 25 kohta on kuitenkin ehdottomasti täytettävä.
Kunkin kyseessä olevan jäsenvaltion on luotava asetuksen (EY) N:o 1673/2000 5 artiklan 2 kohdan toisessa alakohdassa tarkoitettu valvontajärjestelmä.
2. Asetuksen (EY) N:o 1673/2000 5 artiklan 2 kohdan kolmannen luetelmakohdan soveltamiseksi kyseessä olevien jäsenvaltioiden on otettava käyttöön muuhun kuin kylvämiseen tarkoitettujen hampunsiementen tuojia koskeva hyväksymisjärjestelmänsä. Hyväksymisjärjestelmä pitää sisällään hyväksymisedellytysten määritelmän, valvontajärjestelmän ja väärinkäytösten yhteydessä sovellettavat seuraamukset.
Ensimmäisessä alakohdassa tarkoitettujen hampunsiementen tuonnin yhteydessä 1 kohdassa tarkoitettu todistus voidaan myöntää ainoastaan, jos hyväksytty tuoja sitoutuu siihen, että toimivaltaisille viranomaisille esitetään jäsenvaltion vahvistamassa määräajassa ja määrittelemin edellytyksin asiakirjat, joilla todistetaan, että todistuksessa mainituille hampunsiemenille on tehty alle 12 kuukauden määräajassa, joka alkaa todistuksen myöntämispäivästä, jokin seuraavista toimista:
- käsittely, joka estää siementen käytön kylvämiseen,
- sekoittaminen muiden kuin hampunsiementen kanssa rehuna käytettäväksi seokseksi, jossa hampunsiementen osuus kaikista siemenistä on enintään 15 prosenttia ja tietyissä poikkeustapauksissa hyväksytyn tuojan perustellusta pyynnöstä enintään 25 prosenttia,
- jälleenvienti kolmanteen maahan.
Jos osalle todistuksen kohteena olevista hampunsiemenistä ei kuitenkaan ole tehty edellisessä alakohdassa tarkoitettuja toimia vahvistetussa 12 kuukauden määräajassa, jäsenvaltio voi hyväksytyn tuojan perustellusta pyynnöstä pidentää mainittua määräaikaa yhdellä tai kahdella kuuden kuukauden pituisella jaksolla.
Ne toimijat, jotka ovat toteuttaneet kyseiset toimet, laativat toisessa alakohdassa tarkoitetut todistukset, joissa on annettava vähintään seuraavat tiedot:
- toimijan nimi, täydellinen osoite, jäsenvaltio ja allekirjoitus,
- kuvaus toteutetusta toimesta, joka noudattaa toisessa alakohdassa tarkoitettuja edellytyksiä, sekä toimen toteuttamispäivä,
- toimen kohteena olleiden hampunsiementen määrä kilogrammoina ilmaistuna.
3. Kunkin kyseessä olevan jäsenvaltion on tarkastettava riskianalyysin perusteella 2 kohdan toisessa alakohdassa tarkoitettuja alueellaan toteutettuja toimia koskevien todistusten oikeellisuus.
Tuontijäsenvaltion on tarvittaessa toimitettava kyseessä olevalle jäsenvaltiolle jäljennös tuontijäsenvaltiossa toteutettuja toimia koskevista, hyväksyttyjen tuojien antamista todistuksista. Jos ensimmäisessä alakohdassa tarkoitettujen tarkastusten yhteydessä havaitaan väärinkäytöksiä, kyseessä olevan jäsenvaltion on ilmoitettava asiasta tuontijäsenvaltion toimivaltaiselle viranomaiselle.
4. Jäsenvaltioiden on ilmoitettava komissiolle 1 ja 2 kohdan mukaisesti annetuista säännöksistä.
Jäsenvaltioiden on ilmoitettava komissiolle viimeistään kunkin vuoden 31 päivänä tammikuuta seuraamuksista tai toimenpiteistä, jotka on toteutettu edellisen markkinointivuoden aikana havaittujen väärinkäytösten vuoksi.
Jäsenvaltioiden on toimitettava komissiolle todistusten myöntämisestä ja tässä artiklassa tarkoitetuista tarkastuksista vastaavien toimivaltaisten viranomaisten nimet ja osoitteet, ja komissio toimittaa nämä tiedot muille jäsenvaltioille."
4) Korvataan 19 artiklan kolmas alakohta seuraavasti: "Asetuksia (ETY) N:o 1523/71, (ETY) N:o 1164/89, (ETY) N:o 1784/93 ja (EY) N:o 452/1999 sovelletaan edelleen markkinointivuosiin 1998/1999, 1999/2000 ja 2000/2001."
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan markkinointivuodesta 2001/2002. Edellä 1 artiklan 3 kohtaa sovelletaan kuitenkin vasta 1 päivästä marraskuuta 2001, ja 30 päivänä kesäkuuta 2001 voimassa olevia kansallisia valvontatoimenpiteitä sovelletaan 31 päivään lokakuuta 2001 asti toteutettavaan hampun tuontiin.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 1 päivänä kesäkuuta 2001.

Labels: 3
17
1
6